  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Удмуртиын Горд книгалэсь выль изданизэ поттӥзы. Отчы элькунысь шер пумиськылӥсь но бырон калэ вуэм пӧйшуръёслэн но будосъёслэн 398 видъёссы пыризы. Со сярысь улосвыл тӧролэн но кивалтэтлэн пресс-службазы ивортӥз. Азьвылэз издание 2012-тӥ арын потӥз вал. «Удмуртилэн Горд книгаезлэн выльдэм изданиезлэн тиражез – 1 сюрс 500 экземпляр. Матысь дыре ми соосты муниципал кылдытэтъёслэн администрациосазы, лыдӟиськонниосы но школаосы келяломы» Денис Удалов, Удмуртиысь инкуазь узырлыкъёсъя но инкуазез утёнъя министр Туннэ нуналлы Удмуртиын 167 пӧйшур видъёсты утё: 89 сюрлытэм (2 куалялюльы, 2 чонари, 85 нымы-кибы видъёс) но 78 сурлоё (1 круглоротой, 11 лучепёрной чорыг видъёс, 4 амфибия вид, 1 нюжгыли вид, 48 тылобурдо но 13 йӧлынсюдӥсь видъёс). Будосъёсын люкетэ 231 видъёс пыризы. Соос пӧлын ньыль ёзэтысь 9 вубудос, 19 ӝуй, куинь ёзэтысь спораосын вӧлмись сэро 10 будос, 129 покрытосеменной будосъёс, 40 ӝуйгуби но кык отделысь 24 губи видъёс. Книгаысь сэро будосъёсын лыдметын бадӟым воштӥськонъёс ӧз ортче. Азьвыл изданиын 145 вид вал, выляз 5-лы кулэсмиз. 16 пӧртэм будослы шер пумиськылӥсь инлык (статус) юнматӥзы. Горд книгаысь одӥг ӝуй видэз («дистихиум волосовидный») куштӥзы но кыксэ («прессия квадратная» но «сплахнум бутылковидный») ватсазы. Губиос пӧлысь 9 видэз куштӥзы: «феолепиота золотистая», «миколептодоноидес Васильевой», «головач гигантский», «бледная поганка», «плютей Фенцля», «рядовка опоясанная», «дубовик оливково-бурый», «гериций коралловидный» но «груздь желтый». Соосты адямиослэн улон интыоссылы матын но адямилэн ужамез улсын воштӥськем интыосын пусъё. Книгае 11 губи вид пыриз: «дисцина равновершинная», «строчовик круглоспоровый», «аскокорине торфяная», «рогатик пестиковый», «родотус дланевидный», «гапалопулис шафранно-желтый», «обабок чернеющий», «моховик лиственничный», «трутовик зонтичный», «рядовка золотистая», «гомфус булавовидный». Соос быдэс Россиын шер пумиськылӥсь лыдъясько но куд-ог писпу вижиосын гинэ ӵош улыны быгато. Сюрлытэм пӧйшуръёс пӧлысь кык видэз — эм тысэраез но кырал майсыез — Горд книгаысь поттӥзы. Тылобурдоос пӧлы куать видъёсты ватсазы: обыкновенная горлица, орел-могильник, серая куропатка, серый гусь, овсянка-ремез, овсянка дубровник. Витез соос пӧлысь Россиысь Горд книгае пыртэмын. Йӧлынсюдӥсь пӧйшуръёсын лыдметэ пичи бадӟымурткыӵез (малый нетопырь) но сибирской косуляез пыртӥзы. Круглоротыйёсын, чорыгъёсын, музъемын-вуын улӥсьёсын но нюжгылиосын лыдметъёс ӧз воштӥське. Тегъёс: будосъёс пӧйшуръёс Инкуазьузырлыкъяминистерство инкуазезутён Удмуртия  